CELEX: C2006/060/45
Language: da
Date: 2006-03-11 00:00:00
Title: Sag C-462/05: Sag anlagt den  22. december 2005  af Kommissionen for De Europæiske Fællesskaber mod Den Portugisiske Republik

11.3.2006   
            
            
               DA
            
            
               Den Europæiske Unions Tidende
            
            
               C 60/23
            
         Sag anlagt den 22. december 2005 af Kommissionen for De Europæiske Fællesskaber mod Den Portugisiske Republik
   (Sag C-462/05)
   (2006/C 60/45)
   Processprog: portugisisk
   Ved De Europæiske Fællesskabers Domstol er der den 22. december 2005 anlagt sag mod Den Portugisiske Republik af Kommissionen for De Europæiske Fællesskaber ved Richard Lyal og Margarida Afonso, som befuldmægtigede, og med valgt adresse i Luxembourg.
   Kommissionen har nedlagt følgende påstande:
   
               1)
            
            
               Det fastslås, at Den Portugisiske Republik har tilsidesat sine forpligtelser i henhold til sjette direktivs (1) artikel 12 og 28, idet den har opretholdt en reduceret momssats på 5 % for bropenge for benyttelse af broen over Tejo-floden i Lissabon.
            
         
               2)
            
            
               Den Portugisiske Republik tilpligtes at betale sagens omkostninger.
            
         Søgsmålsgrunde og væsentligste argumenter:
   Det fremgår klart af Domstolens dom af 8. marts 1998, sag C-276/98, Kommissionen mod Portugal (Sml. I, s. 1699), og er i øvrigt implicit anerkendt af de portugisiske myndigheder, at sjette direktiv ikke indeholder nogen bestemmelse, der giver mulighed for at anvende en reduceret sats på 5 % på de omtvistede tjenesteydelser. Ikke desto mindre har de portugisiske myndigheder på ubestemt tid udskudt at bringe den traktatbrudssituation, der har foreligget siden den 1. januar 1995, til ophør, idet den har fremsat en række modargumenter og tvetydige udtalelser og jævnligt har ændret standpunkt vedrørende spørgsmålet om eventuel anvendelse af sjette direktivs artikel 4, stk. 5.
   Efter grundig gennemgang af den portugisiske regerings argumenter og forskellige standpunkter vedrørende dette spørgsmål under den administrative procedure i sagen er Kommissionen af den opfattelse, at betingelserne for at anse sjette direktivs artikel 4, stk. 5, første afsnit, for anvendelig på de omtvistede ydelser ikke er opfyldt.
   Det følger af sjette direktivs artikel 12, stk. 3, litra a), at en reduceret momssats kun kan anvendes på afgiftspligtige transaktioner, der er omfattet af en af de kategorier, som er anført i bilag H — hvilket ikke er tilfældet for ydelser, der består i — mod betaling af vejafgift — at stille vejmæssige infrastrukturer til rådighed for brugerne.
   Hvad angår sjette direktivs artikel 28, stk. 2, litra e), som de portugisiske myndigheder har påberåbt sig, er Kommissionen af den opfattelse, at denne bestemmelse indeholder en forpligtelse til ikke atter at anvende en reduceret sats for transaktioner, for hvilke det allerede har været muligt at gennemføre den ønskede overgang til anvendelsesområdet for normalsatsen. Hvis det anerkendes, at en medlemsstat, således som den portugisiske regering har gjort gældende, atter kan gå tilbage til at anvende en reduceret sats efter en kortere eller længere periode med anvendelse af normalsatsen, ville dette indebære en fare for den gradvise og fremadskridende tilnærmelse af satserne og af niveauet for momssatserne, som fællesskabslovgiver har anset for nødvendig.
   Selv hvis Domstolen eventuelt ikke skulle være enig i den omtvistede fortolkning af sjette direktivs artikel 28, stk. 2, litra a), som Kommissionen forfægter, skal det under alle omstændigheder stadig fastslås, at den portugisiske lovgivning, idet den foreskriver, at der for bropenge for benyttelse af broen over Tejo-floden i Lissabon anvendes en reduceret sats på 5 %, dvs. mindre end 12 %, ikke er i overensstemmelse med denne bestemmelse.
   
      (1)  Rådets sjette direktiv 77/388/EØF af 17.5.1977 om harmonisering af medlemsstaternes lovgivning om omsætningsafgifter – Det fælles merværdiafgiftssystem: ensartet beregningsgrundlag (EFT L 145, s. 1).